Ontbind Emfuleni-raad onverwyld – ActionSA(Foto: Emfuleni Local Municipality, Facebook) ActionSA gaan die departement van samewerkende regering en tradisionele sake (Cogta) vra om die Emfuleni-munisipaliteit se raad onverwyld te ontbind en ŉ administrateur vir die sukkelende plaaslike owerheid aan te stel. Die Emfuleni-munisipaliteit bedien onder meer Vanderbijlpark en Vereeniging in Gauteng. Volgens Bongani Baloyi, voorsitter van ActionSA in Gauteng, sukkel die munisipaliteit al jare lank om selfs die mees basiese dienste te lewer, terwyl sy reeds benarde finansiële situasie net aanhou versleg. “Die munisipaliteit is reeds sedert 2018 onder administrasie vir sy toenemende besteding en onreëlmatige uitgawes van meer as R1 miljard. Van dié ingryping het dadels gekom. Pleks daarvan het dienslewering selfs verder agteruit gegaan,” sê Baloyi. Die situasie het nou ŉ punt bereik waar inwoners en sakelui betalings aan die munisipaliteit staak – weens die owerheid se versuim om dienste te lewer – en inwoners skuld die munisipaliteit al nagenoeg R8 miljard. Die balju het Donderdag met Emfuleni se voertuie weggery (Foto: Eskom, Twitter) Maroela Media het vroeër berig die balju het Donderdag op die munisipaliteit se voertuie beslag gelê om sy uitstaande skuld aan Eskom te verhaal. Die munisipaliteit skuld die kragvoorsiener nagenoeg R1,3 miljard. Die munisipaliteit het daarna ŉ dringende aansoek by die hof ingedien om Eskom se optrede te stop. “ActionSA glo ŉ administrateur moet aangestel word om die munisipaliteit se finansies te stabiliseer en te verseker dat basiese dienste aan die gemeenskap gelewer word. Die administrateur is ŉ tydelike oplossing totdat ŉ langtermynoplossing vir die munisipaliteit se verval gevind kan word.” Artikel 139 van die Grondwet bepaal dat die provinsiale regering ŉ munisipale raad kan ontbind en ŉ administrateur kan aanstel, mits buitengewone omstandighede dit regverdig. “Die Gautengse regering het oor die jare versuim om die uiters kommerwekkende situasie by die munisipaliteit te pak en daarom sal ons alles in ons vermoë doen om te verseker inwoners se behoeftes kry aandag.”